**ПРОЕКТ**

**Становище по екологична оценка**

**№ ПВ – 2 –V-ЕО/2016 г.**

**Относно: Общ устройствен план на Община Съединение**

На основание чл. 26, ал. 1, т. 1 от Наредбата за условията и реда за извършване на екологична оценка на планове и програми (Наредба за ЕО, ДВ бр. 57/2004г. посл.изм. и доп. ДВ бр.94/2012г.), във връзка с чл. 31, ал. 4 от Закона за биологичното разнообразие и чл. 36, ал. 11 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, ДВ бр.73/2007г.посл.изм. и доп. ДВ бр.94/2012г.)

 **Съгласувам**

 Общ устройствен план на Община „Съединение“

**Възложител: Община „Съединение“, ЕИК 000471640,** гр. Съединение, бул. „6-ти септември“ № 13

 **Кратка характеристика на проекта за ОУП :**

Последният Общ градоустройствен план на Съединение е разработен и влязъл в сила през 1990 г. Промените в комплексното социално-икономическо и инфраструктурно развитие на Съединение спазват ОГП, но в известни части пораждат проблеми с устройствения характер, които ще се засилват при новите изисквания на ЕК (Европейската комисия) за планиране. Общият устройствен план на Община Съединение се изготвя във връзка с изискванията на МРРБ и ЕС, в съответствие с нормативната уредба по териториално и селищно устройство (ТСУ). Предвид горното с Протокол № 40 от 28.05.2014 г. Общински съвет Съединение на основание чл. 21, ал. 1, т. 12 и ал. 2 от *Закона за местното самоуправление и местната администрация*, допуска изработване на проект за Общ устройствен план на Община Съединение. Наличието на действащ ОУП на Общината е условие и предпоставка за кандидатстване и получаване на финансиране по линия на оперативните програми на европейските структурни фондове.

Основната цел на ОУП е да се създаде планова основа за дългосрочно устойчиво устройствено развитие на урбанизираните територии на населените места и землищата им, обвързано с Общинския план за развитие (2014 -2020 г.) и другите стратегически и планови документи, визиращи комплексното социално-икономическо развитие и устройствено планиране на общината и териториите в землищните й граници. Община Съединение обхваща 10 населени места – град Съединение и селата Голям Чардак, Драгомир, Любен, Малък Чардак, Найден Герово, Неделево, Правище, Царимир и Церетелево.

**поради следните мотиви:**

1. Предвижданията на проекта за ОУП на община Съединение са съобразени и не влизат в противоречие с други съотносими планове и програми на национално, регионално и местно ниво.
2. При разработването на ОУП са взети предвид и съществуващите връзки с други планове, програми и проекти, определящи развитието на Европейския съюз и страната (Национална стратегия за регионално развитие, 2012-2022г и Национална концепция за пространствено развитие, 2013-2025г), района за планиране (Южен централен район за планиране, до 2020г). Цели се прилагането на интегриран подход на планиране, което ще позволи да се обвържат прилаганите от държавата мерки с целите и приоритетите на териториалните общности.
3. Част от целите на проекта са с пряка екологична насоченост, в това число:

3.1. Развитие и усъвършенстване на средата за обитаване;

3.2. Усъвършенстване на мрежата на социалната инфраструктура;

3.3. Развитие и усъвършенстване на производствената инфраструктура, в нейните два основни отрасъла – земеделие и промишленост, чрез осигуряване на необходимите за целта функционално-пространствени условия за екологично чисти производства;

3.4. Развитие и усъвършенстване на рекреативната инфраструктура, като се използват наличните екоресурси и ресурсите на недвижимото културно наследство и се създадат нови такива на цялата територия на общината;

3.5. Осигуряване на условия за опазване и социализация на обектите на културно- историческото наследство и природните забележителности;

3.6. Създаване на условия за доразвиване и изграждане на благоустройствената инфраструктура;

3.7. Осигуряване на оптимални екологични условия с оглед съхраняване на биоразнообразието с растителен и животински характер;

**4.** В в ОУП и в Доклада за ЕО са представени устройствени предвиждания, насочени към опазване на околната среда и човешкото здраве в това число:

4.1. За опазване на подземните и повърхностите води се предлагат мероприятия като:

4.1.1. Изпреварващо изграждане на новата и реконструкцията на съществуващата водопроводна мрежа; Подмяна на съществуващите етернитови тръби на водопроводната мрежа със съвременни материали.

4.1.2. Доизграждане на канализационната система Съединение и изграждане на ПСОВ за битови и отпадъчни води: осигуряване на охранителните зони около ПСОВ.

4.1.3. Проектирането и изграждането на бъдещите канализационни клонове трябва да се извършва едновременно с проектирането и изграждането на ПСОВ, като се осигури включване на всички канализационни потоци към довеждащия колектор на ПСОВ; За селищата от крайградската част, там, където няма изградена канализационна мрежа, се предвижда отвеждането на отпадъчните води да е децентрализирано, т. е. чрез изграждане на малки локални пречиствателни станции и отпадъчните води от тях да се изпускат в най близко протичащата река.

4.2. Атмосферен въздух-

Както в повечето общини, основните източници на вредни емисии и в Община Съединение са битовото отопление с твърди горива, автотранспорта и местната промишленост.

Направеният анализ на основните източници на емисии в атмосферния въздух на територията на Община Съединение в настоящия доклад, в това число битово отопление, транспорт и промишленост показва, че вероятността от наднормено замърсяване със серни оксиди, азотни оксиди, въглероден оксид и други газообразни замърсители е незначителна. Ограничаването на замърсяването на въздуха и акустичния дискомфорт от транспорта се търси, чрез някои насоки като подобряване на структурата на мрежата, чрез създаване на повече възможности и връзки, обезпечаване и увеличаване на габарита на трасета с по-голямо натоварване, където това е възможно. Главният транспорт за Община Съединение е автомобилният. В по-дългосрочен план (до 2030 г.) с цел изнасяне на транзитния трафик се предвижда обособяването на нови тангентни улици. От предвидените мероприятия се очаква общо снижаване и ограничаване на прахово-газовите емисии в общината.

4.3. За опазване на земите и почвите планът предвижда:

Разширение на жилищните и производствени територии и съответната инфраструктура предимно и изключително върху вече урбанизирани или неизползваеми земи и там където има изградена инфраструктура. Противоерозионно залесяване на подходящи места, максимално използване на дъждуване и капкуване на лозя и овощни градини, сертифициране на района за екологично земеделие, изграждане на защитни пояси около натоварените пътища.

4.4. Опазване на биоразнообразието, защитените зони по реда на ЗБР и защитените територии по реда на Закона за защитените територии -

ОУП не предлага устройствени решения, засягащи местата с висока концентрация на биологично разнообразие. Незначително се увеличават устройствените зони с най-силно урбанизираните елементи: жилищни функции, общественообслужващи функции, производствени дейности, транспорт и комуникации. Запазва се характера и структурата на горските екосистеми, съхраняват се и залесените територии в земи от Поземления фонд.

4.5. Опазване на ландшафта -

Изготвеният ОУП не предвижда разширение на строителните граници на града и селата за нуждите на обитаване и обществени услуги, а предвижда режими за нови устройствени зони за бъдещето им развитие. Увеличават се терените за техническа инфраструктура, за сметка на обработваеми земи за нуждите на бъдещата пречиствателна станция за отпадъчни води. Предвиждат се селскостопански терени с ниска бонитетна оценка за преотреждането им за предимно чисти промишлени производства и други отраслови дейности в землищата на гр. Съединение и селата Голям и Малък Чардак, Неделево и Царимир. Не се предвижда преотреждане на земеделски и други терени за територии на водните течения, язовири и канали за напояване. Очаква се общо подобрение на средата в резултат от възстановяването на природните и антропогенни компоненти на ландшафта и икономическо оживление на общината.

4.6. Управление на отпадъците

Най-голям процент от общите битови отпадъци се пада на пепелта и сгурията (генерирани основно през отоплителния период), градинския отпадък и органичните кухненски отпадъци. Взети заедно тяхното общо количество е 52% от общия отпадък. Предвид специфичния характер на отпадъците, образувани на територията на Общината и значителното участие на селскостопанските отпадъци, образувани от домакинствата в определени периоди следва да се предприемат действия за въвеждане на фамилно компостиране с последващо използване на компоста в личните стопанства.

С въвеждането на система за разделно събиране на биоотпадъците или въвеждане на домашно компостиране осезателно ще се намали и количеството на генерирания отпадък. Очаква се прилагането на интегрирания подход за управление на отпадъци да спомогне за развитието на фактора „Отпадъци”, да намали влиянието му върху компонентите на околната среда и риска за човешкото здраве.

Община Съединение е една от пилотните общини на територията, на която ще се изгражда площадка за събиране на опасни отпадъци от домакинствата.

4.8. Вредни физични фактори

На територията на общината няма регистрирани наднормени нива на шум или лъчения. ОУП определя производствените дейности да се извършват в обособени промишлени зони, отдалечени от жилищните зони, зоните за отдих и рекреация. Посочва се, че общинските пътища имат нужда от реконструкция и рехабилитация. В заключение може да се каже, че прилагането на ОУПО по отношение на физичните фактори ще има положителен ефект и няма да доведе до създаване на значими натоварвания от шум, вибрации и лъчения.

**5**. Обявените по Закона за биологичното разнообразие 4 защитени зони от общоевропейската мрежа Натура 2000 покриват територии с обща площ от 2641.27 ha в границите на община Съединение , като съставляват 8,81 % от територията ѝ. Включени са защитени зони по Директивата за Птиците 2009/147/ЕИО: BG00002086 „Оризища Цалапица“ , BG00002010 „Язовир Пясъчник“ и защитени зони по Директивата за местообитанията 92/43/ЕИО: BG0000144 „Река Пясъчник“ BG0001039 „Попинци“. Представеният Доклад за оценка степента на въздействие на върху предмета и целите на защитени зони е оценен положително. Докладът е представен на обществен достъп по смисъла на чл. 25 от Наредбата за условията и реда за извършване на оценка за съвместимост на планове, програма, проекти и инвестиционни предложения с предмета и целите на опазване на защитените зони, като в едномесечния срок в РИОСВ Пловдив не са постъпили писмени мотивирани становища от заинтересовани лица, или становища, в които да е предоставена нова информация, различна от тази в Доклада за ОС.

**6.** Резултатите от анализа и оценката на въздействието върху околната среда и човешкото здраве показват, че като цяло планът е ориентиран към осигуряване на устройствени условия за екологосъобразно развитие на общинската територия.

6.1.При оценката на потенциалните въздействия на предвидените с ОУП дейности са разгледани възможните последици (преки, непреки, комулативни, краткосрочни, средносрочни, дългосрочни, постоянни, временни, положителни, отрицателни) и е оценена степента на въздействие от реализирането на Плана. Въздействието по отношение на атмосферния въздух, водите, земите и почвите, геоложката основа, ландшафта е оценено, като незначително до положително.

6.2. Планът не води до негативни ефекти за здравето на населението, като в предвижданията за урбанистичното развитие липсват производства и други дейности, които биха представлявали заплаха за здравето на населението. Зоните за икономическо развитие са предимно за малки предприятия с насоченост хранително-вкусова промишленост и са предвидени основно върху вече усвоени територии. Предвижданите качествени изменения в характеристиката на жилищния фонд и техническата благоустроеност (изграждане и доизграждане на съществуващата канализационна система, изграждане на ПСОВ, подмяна и реконструкция на водопроводната мрежа), екологосъобразно управление на формираните битови и други отпадъци са гаранция за повишаване стандарта на обитаване.

**7**. При анализите в екологичната оценка, като вариант е разгледана и „нулева алтернатива”, при която следва продължение на настоящите процеси и тенденции за развитие на околната среда в общината без реализиране на ОУП. Заключенията при „нулевата алтернатива” са, че при нея не се постигат подобряване състоянието на околната среда и човешкото здраве.

Мотивиран е изборът на алтернативата планът да бъде реализиран с включването на мерки за предотвратяване, намаляване и възможно най-пълно компенсиране на неблагоприятните последствия за околната среда.

**8.** В резултат на провеждането на консултациите и общественото обсъждане на доклада за екологичната оценка не са постъпили възражения или отрицателни становища от заинтересовани лица. Информацията и препоръките, получени от БД ИБР Пловдив, РИОСВ Пловдив и РЗИ Пловдив в хода на консултациите са взети под внимание в Доклада за ЕО и предвидените мерки. Представени са положителни становища от РЗИ Пловдив, „ВиК“ ЕООД Пловдив, БД ИБР Пловдив относно реализацията на ОУП.

**9.** Въз основа на направените в доклада за ЕО прогнози и оценки на възможните отрицателни въздействия върху околната среда, изводът на независимите експерти изготвили доклада е, че реализацията на ОУП на Община Съединение ще окаже трайно положително въздействие върху околната среда и качеството на живот на населението.

**и при следните мерки:**

**I.** **Мерки за предотвратяване, намаляване или възможно най-пълно отстраняване на предполагаемите необлагоприятни последствия от осъществяването на Общия устройствен план на Община Перущица:**

**А. Общи мерки**

* Бъдещи инвестиционни предложения/планове, програми или проекти в обхвата на плана, за които се изисква провеждането на процедура по ОВОС/ЕО (по реда на глава шеста от ЗООС) и оценка на степента на въздействие с предмета и целите на опазване на защитените зони (по реда на ЗБР), да се одобряват по реда на съответния специален закон само след постановяване на съответния акт за съгласуване от РИОСВ Пловдив и при съобразяване с препоръките от извършените оценки.
* Групите планове, програми и инвестиционни предложения, произтичащи от Общият устройствен план, да бъдат съобразени спрямо:

- забраните и ограниченията при експлоатацията на санитарно-охранителните зони около водоизточниците и съоръженията за питейно-битово водоснабдяване - режимите на зоните за защита на водите, определени по чл. 119а от Закона за водите;

- изискванията за здравна защита на селищната среда.

- Спазване режимите и дейностите, определени със заповедите за обявяване и плановете за управление на защитените територии и защитените зони в границите на общината.

**Б. При прилагането на ОУП на община Съединение да се изпълняват следните мерки и условия:**

* При инвестиционното проектиране да се залагат приоритетно съвременни енергоефективни и екологосъобразни решения (термопомпи, слънчеви колектори и др. ), както и газификация на стопанския и битов сектори.
* Да се осигури спазването на изискването за минимално озеленяване за отделните устройствени зони.
* При изграждането и експлоатацията на нови производствени обекти, класифицирани като предприятие/съоръжение с висок или нисък рисков потенциал, да се отчита близостта им до обекти с обществено предназначение.
* Одобряването на бъдещи инвестиционни проекти в обхвата на защитените зони да става на основание проект за озеленяване, с предвидени в него само местни за района растителни видове.
* За всички бъдещи дейности, засягащи води и водни обекти да се провеждат необходимите процедури за водовземане и/или ползване на воден обект по реда на Закона за водите.
* Ремонт на амортизираните водопроводи с оглед намаляване на загубите във водопроводната мрежа.
* Изграждане на ПСОВ и довеждащите колектори към нея, както и завършване на частично изградените канализационни мрежи, проектиране и изграждане на нова такава. Премахване на нерегламентирани зауствания на отпадъчни води в повърхностни водни обекти.
* Да не се допуска заустване на непречистени отпадъчни води в подземните водни тела. При изграждане на нови промишлени предприятия да се изграждат и необходимите локални ПСОВ.
* Да не се допуска изграждането на попивни кладеници за прием на отпадъчни води.
* Нарастването на бъдещото водоползуване да бъде съобразено с предвижданията на Плана за управление на речните басейни.
* При реализирането на отделни ПУП да не се допускат дейности, нарушаващи естественото състояние и проводимостта на реките в обхвата на плана. Да не се разрешава разполагането на жилищни или стопански постройки в заливаемите ивици или използуването им за депа за земни и скални маси.
* Ограничаване риска от наводнения, при нужда чрез корекция на речни корита, изграждане на система от охранителни канали и канавки за скатовите води.
* При изграждане на брегоукрепителни съоръжения, да се прилагат екологосъобразни методи и решения, които биха нарушили в по-малка степен естествения ландшафт на бреговите ивици.
* В свлачищни зони външните водоснабдителни и канализационни отклонения да се изграждат при спазване изискванията за строителство в свлачищни терени.
* Отнемането, съхраняването и оползотворяването на хумусния слой от почватав застрояваните терени е задължителна мярка за компенсиране в известна степен на загубата на земеделски земи. Да се определят площадки за хумусни депа в рамките на ОУП.
* Управлението на битовите и строителните отпадъци, формирани на територията на общината да се извършва съгласно изискванията на Закона за управление на отпадъците и наредбата за управление на строителните отпадъци. Да се изготви интегрирана система за управление на отпадъците на територията на Общината и да се въведе система за разделно събиране на отпадъците.
* Да се отредят подходящи терени за контролирано съхранение на оборски тор и депониране на сгурията от отоплителните съоръжения на твърдо гориво.
* Обектите за ВЕИ и в частност ползването на слънчевата енергия за задоволяване на част от енергийните битови и производствени нужди да става без засягане естествени местообитания и плодородни земеделски земи. Приоритетно да бъдат усвоявани покривните пространства в промишлените зони и складовите бази.
* Елементите на техническата инфраструктура да се проектират и изграждат преди реализирането на жилищни и обществени сгради в предвидените с ОУП жилищни, курортни и вилни зони.
* Да се осигури спазването на националната нормативна уредба във връзка с културно-историческото наследство (включително ратифицираните от България международни конвенции в тази сфера).

**II. Мерки за наблюдение и контрол при прилагането на Общия устройствен план на Община Съединение**

1. За всяка календарна година Община Съединение да изготвя доклад по прилагането на плана, включително на мерките за предотвратяване, намаляване или отстраняване на екологичните щети в резултат на прилагането на плана, който да представя в РИОСВ не по-късно от 30 март на всяка следваща година.

2. Докладът по наблюдение и контрол на въздействието върху околната среда да се включва в ежегодните доклади за изпълнение на ОУП по реда на чл. 127, ал. 9 от ЗУТ.

3. Наблюдението и контролът да се извършват въз основа на следните мерки и индикатори:

|  |  |  |  |
| --- | --- | --- | --- |
| **Компоненти и фактори на****околната среда** | **мерки** | **Срокове****/период/** | **Отговорен орган** |
| **Атмосферен въздух**  | Контрол на емисиите на вредни вещества в атмосферния въздух от обекти и дейности с неподвижни източници. |  Съгласно утвърдени планове за мониторинг | РИОСВ,Производствени предприятия |
| Контрол по отношение на локализацията на нови производствени зони. | Постоянно | Община  |
| Контрол върху експлоатацията на пречиствателните съоръжения за улавяне или обезвреждане на вредни компоненти в газовите и вентилационни потоци, изхвърляни в атмосферния въздух. | Постоянно | РИОСВ, Производствени предприятия |
| Контрол и управление на качеството на атмосферния въздух /КАВ / с оглед поддържане на нивата на замърсителите под установените норми. | Постоянно | РИОСВОбщина  |
| **Повърхностни и подземни води** | Контрол на качествата на отпадъчните води преди заустването им във водоприемника, съгласно условията в разрешителните, издадени по Закона за водите. | Постоянно | РИОСВ, БД ИБР |
| Контрол по отношение ограниченията в границите на СОЗ на водоизточници. | Постоянно | Басейнова дирекция,РЗИ  |
| Контрол върху работата на локалните пречиствателни съоръжения на промишлените предприятия и населените места.  | Непрекъснато | Оператор, РИОСВ, БД ИБР- Пловдив |
| Наблюдение на локализираните места от повърхностните водни обекти с риск от наводнение. | постоянно | Община,БД ИБР - Пловдив |
| **Биологично разнообразие** | Наблюдение и контрол по спазване на мерките за намаляване и отстраняване на отрицателните въздействия върху биологичното разнообразие и ЗТ, посочени в доклада за екологична оценка. | Постоянно | Община  |
| **Ланшафт, земи и почви**  | Наблюдение на промените в ландшафта и облика на урбанизираните територии. | Постоянно | Община  |
| Мониторинг на плодородния почвен слой.  | Постоянно | Община  |
| Наблюдение на местата с най-голямриск от ерозия и набелязване наконкретни залесителни мероприятия | Постоянно  | Община ОД „Земеделие“ Пловдив |
| Контрол върху местата за депониране на земна и скална маса.  | Постоянно | Община  |
| Мониторинг и контрол на съхраняването на опасни агрохимични вещества (пестициди и др.). | ПостоянноПроектиране, експлоатация | Община РИОСВОбщина  |
| **Физични фактори, Шум** | 1. Контрол при:1.1.Изготвяне на проекти за нови транспортни отсечки с цел отчитане на фактора „шум” и постигане на хигиенно санитарната норма. 1.2.Изготвяне на проекти на шумозащитни съоръжения около автомобилни трасета с най-интензивни транспортни потоци, около жп линиите, минаващи през и покрай жилищни зони. | ПроектиранеСъгласно действуваща методика | Община,РИОСВ |
| **Опасни химични вещества** | Осъществяване на контрол при планиране на разположението на нови предприятия и /или съоръжения | Постоянно | Община РИОСВ |
| **Отпадъци** | Наблюдение и контрол на нерегламентирано депониране на отпадъци и съответни мерки за тяхното премахване. | Постоянно | РИОСВОбщина  |
|  |  |  |
| Контрол относно дейностите, свързани въвеждане на система за разделно сметосъбиране. | През периода на реализиране на ОУП | Община  |
| Контрол във връзка с дейностите с отпадъци, включени в разрешителните документи по ЗУО и тяхното актуализиране.Наблюдение и контрол на дейностите по разделно събиране и съхраняване на битови биоразградими отпадъци.Контрол на плановете за управление на строителни отпадъци по реда на чл. 11 от ЗУО. Наблюдение и контрол по реда на дейностите по реда на чл.19 от ЗУО | ПостоянноПостоянноПостоянноПостоянно | общинаРИОСВобщинаРИОСВобщинаРИОСВобщинаРИОСВ |
| **Културно-историческо наследство** |  Наблюдения от археолози при строи­телство на терени, включени в Археологичната карта на България | При изкопни работи | Община Районен историческимузей  |

|  |
| --- |
|  |

При констатиране на неблагоприятни последствия върху околната среда да се предложат и предприемат своевременно мерки за възможното им отстраняване.

**Настоящото становище не отменя задълженията на Възложителя на плана по Закона за опазване на околната среда и други специални закони и подзаконови нормативни актове и не може да послужи като основание за отпадане на отговорността съгласно действуващата нормативна уредба по околна среда.**

**При промяна на плана, на Възложителя или на някое от обстоятелствата, при които е било издадено настоящето становище Възложителят/новият Възложител е длъжен да уведоми РИОСВ Пловдив в срок до 14 дни от настъпването на измененията.**

**Становището може да бъде обжалвано чрез РИОСВ Пловдив пред Министъра на околна среда и водите и/или Административен съд Пловдив в 14-дневен срок от съобщаването му на заинтересованите лица по реда на Административно процесуалния кодекс.**

**Доц. Стефан Шилев …………………2016г.**

**Директор на РИОСВ - Пловдив**